บีบกองเลี้ยงชีพลงทุนเสี่ยงขึ้น
ก.ล.ต.เล็งเปิดทางคณะกรรมการกองทุนสำรองเลี้ยงชีพเลือกนโยบายลงทุนตามความเสี่ยงให้สมาชิก ห่วงซบแต่พันธบัตร เงินไม่พอใช้เกษียณ
2 พ.ย. 2555

ก.ล.ต.เล็งเปิดทางคณะกรรมการกองทุนสำรองเลี้ยงชีพเลือกนโยบายลงทุนตามความเสี่ยงให้สมาชิก ห่วงซบแต่พันธบัตร เงินไม่พอใช้เกษียณ
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต.ได้หารือสมาคมกองทุนสำรองเลี้ยงชีพและสมาคมบริษัทจัดการลงทุนเห็นร่วมกันที่จะแก้ไขปรับปรุง พ.ร.บ.กองทุนสำรองเลี้ยงชีพ พ.ศ. 2530 เกี่ยวกับการกำหนดนโยบายการลงทุนสำหรับสมาชิกที่ไม่แสดงเจตนาเลือกนโยบายการลงทุนและกองทุนนั้นไม่มีนโยบายเดิมที่สมาชิกเคยลงทุน โดยให้คณะกรรมการกองทุนเลือกนโยบายลงทุนที่เหมาะสมกับสมาชิกของกองทุนได้เอง
การลงทุนอาจแตกต่างกันขึ้นอยู่กับความรู้เกี่ยวกับการลงทุนของสมาชิก ความต้องการผลตอบแทนของสมาชิก ความเสี่ยงที่สมาชิกรับได้ จากเดิมหากสมาชิกไม่เลือกนโยบายไว้ผู้จัดการกองทุนจะนำเงินไปลงทุนที่มีความเสี่ยงน้อยที่สุด
สำหรับการแก้ไขดังกล่าวสอดคล้องกับแนวทางการกำหนดการเลือกลงทุนให้โดยอัตโนมัติสำหรับสมาชิกที่ไม่แสดงเจตนาเลือกนโยบายการลงทุนของกองทุนสำรองเลี้ยงชีพในต่างประเทศที่แต่ละกองทุนสามารถกำหนดนโยบายได้เองเพื่อให้เหมาะกับสมาชิก ซึ่งมีนโยบายหลากหลายไม่ใช่ลงทุนแบบอนุรักษนิยมเหมือนในอดีต เช่น ลงทุนแบบไลฟ์ ไซเคิล ฟันด์ (ตามอายุ) บาลานซ์ ฟันด์ (ผสม) หรือโกรท ฟันด์ เนื่องจากมองว่าหากลงทุนที่มีความเสี่ยงต่ำไปจะส่งผลกระทบต่อเงินออมที่มีไว้ใช้ในวัยเกษียณของสมาชิก
นอกจากนี้ จะแก้ไขการขอรับเงินออกจากกองทุนเป็นงวดเพื่อส่งเสริมให้ลูกจ้างมีเงินออมต่อเนื่องและพอในวัยเกษียณ
ทั้งนี้ ก.ล.ต. จะเปิดรับฟังความคิดเห็นจากกรรมการและสมาชิกกองทุนสำรองเลี้ยงชีพ รวมทั้งบุคคลทั่วไปเกี่ยวกับการแก้ไขดังกล่าวจนถึงวันที่ 10 พ.ย.นี้